Већу Департмана за англистику

Наставно-научном већу Филозофског факултета

др Михаило Антовић

редовни професор

**Предмет:** извештај са боравка на конференцији на Универзитету у Грацу

Поштовани,

Одлуком Наставно-научног већа Филозофског факултета у Нишу одобрено ми је одсуство у периоду од 25. до 29.9.2019. ради учешћа на конференцији *Conference on Interdisciplinary Musicology CIM19* – *Embodiment in Music*, која је одржана на Универзитету Карл Франценс у Грацу, Република Аустрија.

Радило се о тродневном научном скупу посвећеном везама између музикологије и других

дисциплина (когнитивне науке, филозофија, математика, неурологија...). Моје учешће било је подстакнуто мојим главним истраживачким интересовањем – везом између лингвистике и музикологије у оквиру когнитивних наука.

Овогодишњи тродневни скуп фокусирао се на значајан феномен у савременим когнитивним наукама који је познат као „утеловљење“ (embodiment). Ради се о тези да су ментални процеси, укључујући – овде – перцепцију музике омеђени морфологијом људског тела (где, примера ради, физичко кретање битно утиче на перцепцију да се и музички ток „креће“). Значајан сегмент рада посвећен је испитивању проблема утеловљења из савремене перспективе тзв. „когниције 4Е“ (embodied, embedded, enactive, and extended cognition). Пленарни предавачи били су познати истраживачи из ове области, др Рене Тимерс (Универзитет у Шефилду), председница Европског друштва за когнитивну музикологију, Фред Каминс (Универзитетски колеџ у Даблину), Антони Хемеро (Универзитет у Синсинатију, САД) и Дилан ван дер Шиф (Универзитет у Оксфорду). Осим њих, конференција је окупила педесетак истраживача из читавог света, укључујући неколико истакутих професора сада нешто старије генерације (нпр. председник друштва проф. др Пјотр Подлипниак, Универзитет у Познању, проф. др Марк Рејбрук, Католички универзитет у Левену).

У оквиру рада скупа, као један од учесника који су на матичним институцијама у вишем професорском звању, најпре сам модерирао једну од сесија (*Тhe musical body in theory and practice,* 26.9.), а затим сам усмено приказао свој рад под називом *Multilevel-grounded semantics of music: Embodiment in five levels of musical meaning*. Презентација је била добро прихваћена и више колега показало је интересовање за даље контакте и сарадњу. Пре свега сам договорио пројектне апликације са председницом Друштва за когнитивну музикологију, др Рене Тимерс. Такође сам разговарао о могућој даљој сарадњи са управником Центра за систематску музикологију у Грацу проф. др Ричардом Парнкатом и организатором конференције др Андреом Скјавиом. Формално, постао сам и члан Друштва за интердисциплинарну музикологију, те се надам добрим резултатима у скорој будућности.

Изражавам захвалност Наставно-научном већу Филозофског факултета на одобреном одсуству.

У Нишу, С поштовањем,

16.10.2019.

проф. др Михаило Антовић