**Извештај о пројекту департмана за филозофију 2018/19**

Пројекат департмана за филозофију, „Утицај курсева из филозофије на ставове студената“ се одвијао у неколико фаза.

Прва фаза, обављена на почетку јесењег семестра 2018. састојала се у формулисању тестова који су мерили интуиције студената филозофије по разним питањима из домена логике, етике, естетике, филозофије религије и филозофије образовања. Намера је била да се ти тестови имплементирају два пута: пре почетка слушања курсева из поменутих области и након слушања тих курсева, како би се утврдило да ли је слушање курсева довело до промене поменутих ставова. Прво тестирање је обављено у новембру 2018, а друго у јуну 2019. године.

Друга фаза састојала се у анализирању и интерпретацији резултата добијених на тестовима. Мерила се промена у одговорима студената.

Трећа фаза, публикација резултата, јесте у току. Тематски број Годишњака департмана за филозофију који ће садржати радове наставника и сарадника Департмана за филозофију који су учествовали у пројекту је у припреми. За сада су пристигли радови:

* Проф. др Слађана Ристић-Горгиев, Анђелија Милић, „Утицај курсева филозофије на ставове студената о религији“
* Душан Миленковић, Бојан Благојевић, „Промена става студената филозофије поводом десет естетичких теза – анализа података спроведеног истраживања“
* Иван Николић, Зоран Димић, „Утицај курсева филозофије на ставове студената: Историја нововековне филозофије и Филозофија васпитања и образовања“
* Милан Јовановић, „Утицај курсева из Логике на ставове студената“
* Биљана Радовановић, Горан Ружић, „Анализа резултата анкета о студентским ставовима поводом питања из методологије и филозофије науке“

Очекује се приспеће још два рада:

* Бојан Благојевић, „Утицај курсева из етике на моралне интуиције студената филозофије“
* Проф. Др Слађана Ристић-Горгиев, Бојан Благојевић „Да ли похађање курсева из филозофије мења наше интуиције?“ (уводни текст за тематски број)

Такође, у оквиру рада на пројекту је настало излагање „Како писати уџбеник из филозофије: Ирвинов *Развој етике* и Блумова таксономија (студија случаја)“ Бојана Благојевића, са конференције НИСУН 8 (за новембар 2019. се очекује објављивање излагања у зборнику са конференције).